গুয়াহাটি টেস্টে অনিশ্চিত গিল! দলে নতুন কেউ? ক্যাপ্টেন হবেন কে?

ওয়েব ডেস্ক: ইডেনে ঘাড়ের ব্যাথায় কাবু হয়ে মাঠ ছাড়তে হয়েছিল ভারতীয় টেস্ট দলের অধিনায়ক শুভমন গিলকে (Shubman Gill)। সেদিন হাসপাতালেও ভর্তি হতে হয় তাঁকে। তারপর ইডেন টেস্টে (Eden Test) আর মাঠে নামনেনি শুভমন। তখনই খবর এসেছিল যে, আসন্ন গুয়াহাটি টেস্টেও (Guwahati Test) খেলতে পারবেন না তিনি। কিন্তু গিলের পরিবর্তে কে খেলবেন? সেই নিয়ে বাড়ছিল জল্পনা। অবশেষে সেই জল্পনার উত্তর এল মঙ্গলবার সকালে।

সূত্রের খবর, দক্ষিণ আফ্রিকার বিরুদ্ধে সিরিজের দ্বিতীয় টেস্টে শুভমনের জায়গায় খেলার জন্য ভারতীয় দলের ডাক পেয়েছেন তরুণ অলরাউন্ডার নীতীশ কুমার রেড্ডি (Nitish Kumar Reddy)। ইডেন টেস্টের আগে তাঁকে ভারতীয় শিবির থেকে ছেড়ে দেওয়া হয়েছিল। সেই সময় থেকেই তিনি ভারত ‘এ’ দলের হয়ে দু’টি প্রাইভেট ওয়ানডে ম্যাচ খেলেছেন। তবে গিল সময়মতো সেরে না উঠলে যে গুয়াহাটি টেস্টে তাঁর পরিবর্ত হিসেবে রেড্ডিকেই দেখা যেতে পারে, তা আপাতত নিশ্চিত।

আরও পড়ুন: ইডেনে ম্যাচ চলাকলীন বেটিং! গ্রেফতার ৩

দক্ষিণ আফ্রিকার বিরুদ্ধে প্রথম টেস্টে লজ্জাজনক হারের পর আর সময় নষ্ট করতে রাজি নয় ভারতীয় দল। মাত্র দু’দিনের বিরতির পরই ইডেন গার্ডেন্সে অনুশীলনে নেমে পড়েন ক্রিকেটাররা। শনিবার থেকে গুয়াহাটিতে শুরু হতে চলা সিরিজের শেষ টেস্টের আগে অতিরিক্ত সময় কাজে লাগাতে মঙ্গলবার সকালেও মাঠে চলে আসে দল। হেড কোচ গৌতম গম্ভীরের তত্ত্বাবধানে জোরকদমে অনুশীলন হয়। সেখানেই নীতীশ দলের সঙ্গে যোগদান করবেন বলে খবর।

এখন প্রশ্ন হচ্ছে, গুয়াহাটি টেস্টে গিলের পরিবর্তে কাকে অধিনায়কত্বের দায়িত্ব দেওয়া হবে। সূত্রের খবর, ইতিমধ্যে অধিনায়কত্বের (India Test Team Captain) দায়িত্ব নেওয়ার জন্য তৈরি থাকতে বলা হয়েছে ঋষভ পন্থকে (Rishabh Pant)। সেটা বাস্তবায়িত হলে এই উইকেটকিপার-ব্যাটারের জন্য এ এক বড় সুযোগ হতে পারে।